xunta pola defensa de la llingua
#000000
Archivu de la categoría ‘Notes de prensa’
#000001
Güei ye’l día de Telegram n’asturianu y ye que dempués de más d’un añu, (y dellos meses ensin anovar tresnando esti anovamientu), tamos arguyosos d’anunciar que yá podéis baxalu dende la Play Store. ¡Algamémoslo, collacios!
#000003
Arriendes d’eso, tamos arguyosos tamién d’espublizar los paquetes de pegadielles qu’apocayá anunciamos per Twitter y que de xuru van prestavos milenta. Les opciones pa instalos son, primir en caún los enllaces dende’l restolador del movil y dempués escoyer l’apertura de les URL con Telegram, darréu Telegram amosarávos un ventanu cola vista previa de les pegadielles y u namái tienes de primir n’«AMESTAR». Sicasí, si tenéis un collaciu/a que nun ye quien o nun sabe instalar les pegadielles, podéis unvia-y una y dempués dici-y qu’al primir nella va apaece-y un ventanu u namái tien de da-y a «AMESTAR A PEGADIELLES» y dempués n’otru ventanu da-y a «AMESTAR». Por embargu, si dempués d’alloriar coles pegadielles y fartucate d’amestales nun quies nin la metá d’elles, nel menú d’Axustes y na estaya “Mensaxes” tienes una opción nomada “Pegadielles” u podrás xestionar toles tos pegadielles ya incluso poder tamién compartiles dende ehí pente enllaz. ¿Quién dixo que faltaben opciones?
#000006
Y pa finar, nun podemos escaecemos de la bayura, pero bayura de carauterístiques nueves que trai esti anovamientu y que podréis ver na páxina de l’aplicación na Play Store. Por embargu, la páxina vieya u baxabais Telegram va dexar d’ufrir la posibilidá de baxar les versiones vieyes de Telegram n’asturianu, qu’a partir de güei queden ensin sofitu y que dempués d’unos meses van dexar de furrulavos.
#000007
Ensin más dexámosvos esfrutar coles pegadielles y l’anovamientu que marca una dómina nueva en Telegram n’ast. ¡¡¡Esfrutái!
#000008
Más información tocante al anovamientu: 
#000009
LibreOffice 4.2: Rindimientu ya interoperabilidá
#000010
LibreOffice 4.2: enfocáu al rindimientu ya interoperabilidá,
y ameyorando la integración con Microsoft Windows.
#000011
Berlín, 30 de xineru de 2014 – The Document Foundation anuncia LibreOffice 4.2, una nueva versión principal empobinada a usuarios avanzaos, y otru pasu alantre significativu pal meyor conxuntu d’aplicaciones pa ofimática llibre de tolos tiempos. LibreOffice 4.2 presenta un un gran númberu de remociques nel rindimientu ya interoperabilidá dirixíos a tou tipu d’usuarios, pero particularmente pa los usuarios avanzaos y d’empreses. Amás, ta meyor integráu con Microsoft Windows.
#000012
Calc recibió la mayor reforma de códigu dende que se creó, lo que-y da mayores ganancies de rindimientu con grandes datos (especialmente al calcular valores de caxelles y al importar fueyes de cálculu XLSX grandes y complicaes), mentanto qu’un nuevu intérprete de fórmules opcional permite el cálculu masivu en paralelo de les caxelles de fórmules usando la GPU vía OpenCL. Esto último funciona meyor con una Arquitectura de Sistema Heteroxenea (HSA, poles sigles n’inglés) como la nueva APU Kaveri de AMD. La interoperabilidá nes dos direiciones con Microsoft OOXML; particularmente pa DOCX, igual que pal anticuáu RTF, ameyoró considerablemente. Tamién s’amestaron nuevos filtros d’importación pa documentos Abiword y presentaciones Apple Keynote.
#000013
LibreOffice 4.2 ufre dos remociques específicos en Windows pa usuarios empresariales: un diálogu simplificáu d’instalación personalizada qu’evita posibles errores, y la capacidá d’alministrar y bloquiar de mou centralizáu la configuración con Oxetos de Política de Grupos (GPO, poles sigles n’inglés) vía Active Directory. Tolos usuarios benefíciense d’una meyor integración con Windows 7 y 8, coles miniatures de documentos abiertos agrupaes agora por aplicación y una llista de documentos recientes, que s’amuesen dambos na barra de xeres.
#000014
A los usuarios avanzaos de toles plataformes va gusta-yos la flexibilidá de la ventana Configuración pa espertos, que s’amestó na llingüeta Opciones avanzaes. Esta carauterística pue desactivase fácilmente, pa los grandes despliegues y pa usuarios básicos.
#000015
Libreoffice 4.2 ufre una nueva pantalla d’aniciu, con un diseñu más llimpiu que fai meyor usu del espaciu disponible – incluyendo pantalles pequeñes – y amuesa una vista previa de los últimos documentos.
#000016
No que cinca a móviles,Libreoffice agora tien sofitu pa Control Remotu d’Impress pa iOS – amás del Control Remotu d’Impress pa Android yá disponible – que permite la xestión visual del ritmu d’una presentación nel portátil usando la pantalla d’un iPhone o un iPad. Esta app anguaño ta esperando la revisión d’Apple y anunciaráse en cuantes tea disponible na iTunes Store.
#000017
LibreOffice 4.2 ye’l primer conxuntu d’aplicaciones d’ofimática llibres qu’incorpora una nueva función d’accesibilidá pa Windows (basada en IAccessible2) desendolcada por IBM. Pa esta versión considérase esperimental, pero sustituirá a l’anterior accesibilidá basada en Java na siguiente versión principal.
#000018
La Interfaz d’usuariu de Libreoffice sigue recibiendo una llimpieza significativa con un 70% de los diálogos anovaos y munchos axustes de la interfaz distribuíos. Esta versión tamién incluye un guapu tema nuevu d’iconos «planos» – Sifr – y un conxuntu anováu d’estilos de documentu predeterminaos.
#000019
Toles funciones nueves y ameyoraes de LibreOffice 4.2, incluyendo les que nun apaecen equí, tán resumíes nesta páxina web: 
#000020
A principios de febreru, la comunidá de LibreOffice reuniráse nel FOSDEM 2014 en Bruxeles, onde los desendolcadores presentarán na Open Document Editors DevRoom les últimes y más importantes teunoloxíes integraes por Libreoffice, y otros voluntarios alcontraránse con promotores del software llibre nel puestu de LibreOffice.
#000021
Libreoffice ta disponible inmediatamente pa descargar dende l’enllaz siguiente: 
Les estensiones pa Libreoffice tan disponibles nel siguiente enllaz: 
#000023
Sofitu a The Document Foundation
#000024
Los usuarios de LibreOffice, propagandistes del software llibre y miembros de la comunidá puen dar sofitu a The Document Foundation con una donación en El dineru collecháu s’usará pa facer medrar la infraestructura y dar encontu a actividaes publicitaries p’aumentar el conocimientu del proyeutu, tanto a nivel global como a nivel llocal.
#000025
Gracies al trabayu de dalgunos proyeutos de llingua nativa y voluntarios, esta nota de prensa ta disponible n’inglés, n’árabe, neerlandés, francés, gallegu, alemán, italianu, xaponés, portugués brasileñu, esloveno, español y turcu nesta páxina: Nel futuru amestaránse más llingües.
#000026
Google y la Llingua Asturiana
#000029
Pues resulta que Google decidió que la Toponimia Oficial d’Asturies, impórta-y bien poco, y en Softastur pensamos qu’una cosa ye que nun t’importe la llingua, y otra qu’escribas mal los nomes de los pueblos. Por casu, tenemos qu’enantes figuraba la denominación correuta Gijón/Xixón, y agora namás Gijón. Y La Pola Siero, vuelve incorrectamente a ser “Pola de Siero”. En fin, que vamos tener qu’avisalos. Estos son los pasos.
#000030
Abrimos la versión NUEVA de Google Maps (Ye MUI aconseyable que lo faigamos cola nuestra sesión. Al final, mandaránnos un corréu. ¿Que nun quies que Google sepa les tos preferencies? Nesti casu, SI ye importante, y nun hai de qué avergoñase. A la fin, tamos echándo-yos un gabitu..).
#000031
Escribimos el nome del sitiu. Nesti casu: Xixón. Y dámos-y al iconu de la llupa, pa que nos allugue nel sitiu.
#000032
Vamos a Ayuda y Observaciones
#000033
Informar de una incidencia de datos
#000034
Agora va apaecer la ficha de “Gijón“, con varies opciones. Marcamos: El nombre es incorrecto
#000035
Apaecerá la siguiente caxa con la indicación: “(Opcional). Introduce el nombre correcto“.
#000036
Ehí escribimos, nesti casu: Gijón/Xixón . (Nesti puntu, indicavos, que ye la forma correcta. Nin “Gijón“, nin “Xixón“. Yá que nun hai forma d’escoyer llingua ‘ast’ en Google, han figurar les dos. Y amás, ye lo que diz la llei.)
#000037
Copiar y apegar esti testu:
#000038
La Toponimia OFICIAL del Principado de Asturias establece que la denominación correcta y oficial para este punto es Gijón/Xixón , conservando la doble denominación.
#000039
Nota: son mui importantes los enllaces a los Boletines/Decretos y los Boletines con correiciones a los Decretos. Si les hai, como nel casu de Gijón/Xixón, indicá-yles . Nel enllaz , tenéis tola toponimia actualizada.
#000041
(Esti artículu ye una traducción del orixinal qu’apaez nel blog d’Apache OpenOffice)
#000044
Norabona a la comunidá pol éxitu nel llanzamientu d’Apache OpenOffice 4.0. Los detalles completos del llanzamientu puen alcontrase nes Notes de la versión. Apache OpenOffice 4.0 pue descargase dende equí.
#000046
Esta foi una versión principal, onde munchos voluntarios ficieron un esfuerzu importante trabayando nel códigu, pruebes, traducción, sofitu, publicidá, documentación y otros aspeutos del proyeutu. Tamién ye necesario agradecer el sofitu continuu de les demás partes de la Apache Software Foundation, especialmente l’Equipu d’infraestructura d’Apache pol descomanáu encontu pal nuesu descomanáu proyeutu.
#000047
Ye’l branu, polo menos pa los voluntarios del hemisferiu norte, y agostu ye tiempu de vacaciones. Munchos de nós tomaremos un respiru pa pasar tiempu coles amistaes y la familia. Pero más alantre volveremos a trabayar con tol enfotu, col focu puestu en:
#000048
Traer más traducciones d’otros idiomes a AOO 4.0. Hai delles llingües que tan “casi feches”, pero que nun llegaron a tiempu a esti llanzamientu. Pero, meyor qu’esperar fasta la 4.1, lliberaremos esos idiomes, en llotes, cuando tean disponibles. En principiu pensamos en mediaos de setiembre pal primer llote. Si te pruye aidar con una traducción determinada, taremos encantaos de sabelo.
Apache OpenOffice 4.1. Tenemos apuntaes delles idees propuestes na nuesa wiki. Agora necesitamos tresformar eso nun plan, de mou ideal pa tener una versión 4.1 pa finales de 2013.
#000049
Finalmente, la transición d’una versión principal a otra, ye un momentu afayadizu pa que los nuevos voluntarios en toles árees se xunan al proyeutu. Si t’interesa ayudanos a facer la siguiente gran versión d’OpenOffice, queremos saber de ti. Nun somos namái programadores, sinón una comunidá de probadores, diseñadores de la interfaz, diseñadores web, escritores téunicos, espertos n’accesibilidá, traductores, espertos en redes sociales, etc. Son bienveníos los voluntarios pa toles árees. Pue alcontrase más información na nuesa páxina de collaboración y tamién equí, nel sitiu de Softastur.
#000050
The Document Foundation ta acabante d’anunciar nel so blog la salida de la versión 3.6.5 del conxuntu d’aplicaciones pa oficina LibreOffice pa Windows, MacOS y Linux y pue descargase de baldre equí. Esta versión, disponible como de vezu en llingua asturiana, va ser la cabera de la familia 3.6 de LibreOffice enantes de que la selmana que vien apaeza LibreOffice 4.0. Pero, espera... ¿dos versiones nuna selmana? ¿Qué ta pasando equí? (más...)
#000053
Bones noticies pa la nuesa llingua: VideoLAN Project, el meyor reproductor multimedia, llanzó un importante anovamientu pal so conocíu programa de reproducción multimedia VLC, que s’atopa agora na versión 2.0.5.
#000055
Esta versión de VLC inclúi munches traducciones anovaes, incluyendo incluyendo per primer vegada traducción en llingua asturiana, amás de en bengalí (India), bosniu, checu, croata, danés, estoniu, holandés, francés, gaélicu escocés, gallegu, alemán, italianu, hebréu, xaponés, malayalam, khmer, polacu, chinu tradicional, chinu simplificáu, eslovacu, portugués brasileñu, tailandés y turcu.
#000056
Aspeutos destacaos de VLC 2.0.5:
#000057
Corrixóse la deteición del sistema d’entrega DVB-S;
#000058
Corrixóse un problema coles fontes de los subtítulos;
#000060
Corrixóse un problema de llenáu de búfer col parseador de subtítulu HTML;
#000061
Corrixéronse numberosos bloqueos de MKV;
#000063
Corrixóse un fallu rellacionáu colos ficheros SWF malformaos;
#000064
Corrixóse un problema de Freetype rellacionáu coles fontes incrustaes;
#000065
Corrixóse la relación d’aspeutu incorreuta nos filtros de videu;
#000066
Corrixóse la función de escoyeta de pistes de videu y audio en libVLC, qu’agora usa un identificador de pistes constante;
#000068
Collabora con Softastur informando de dalgún fallu d’ortografía, léxicu, etc, qu’atopes. Xuntos, somos meyores.
#000070
The Document Foundation anuncia LibreOffice 3.6 con un piñu de nueves carauterístiques y ameyoramientos
#000072
Berlin, 8 d’agostu de 2012 – The Document Foundation anuncia LibreOffice 3.6, el cuartu llanzamientu primariu del meyor paquete d’aplicaciones d’oficina de tolos tiempos, qu’ufre un gran númberu de carauterístiques nueves y un ameyoramientu incrementáu respeuto a les versiones anteriores. Les anovaciones van dende les carauterístiques invisibles, como la interoperabilidá y rindimientu ameyoraos, a les más visibles, como les igües na interfaz d’usuariu, onde los temes s’ameyoraron pa casar meyor coles bones práctiques nel diseñu d’anguaño. Hai una llista completa con imaxes de pantalla equí: porque una semeya diz más que mil pallabres.
#000073
Per uquiera que mires verás ameyoramientos: un nuevu importador de CorelDRAW, integración con Alfresco pel protocolu CMIS ya integración llimitada con SharePoint, escales de color y barres de datos en caxelles de fueya de datos, marques d’agua na esportación a PDF, función de formatu automáticu ameyorada pa les tables en documentos de testu, calidá alta nel escaláu d’imaxes, importación de Microsoft SmartArt pa documentos de testu, y xestión de CSV ameyorada. Amás, hai abondes collaboraciones del equipu de diseñu: un aspeutu más llimpiu, n’especial en PCs con Windows, guapes páxines maestres de presentación nueves, y nueva pantalla d’aniciu.
#000074
LibreOffice ta faciendose cada vegada más popular n’entornos empresariales. Nos caberos meses, dellos grandes muérganos públicos tienen fechu l’anunciu del so cambiu a les aplicaciones d’oficina llibres: la Rexón Capital de Dinamarca, les ciudaes de Limerick n’Irlanda, Grygov na República Checa, Las Palmas nes Canaries, la ciudá de Largo de Florida, el conceyu de Pilea-Hortiatis en Grecia, ya’l Sistema de Biblioteques Públiques de Chicago.
#000075
Dave Richards, de la Ciudá de Largo, comentó tocante al nuevu llanzamientu nel so blog: «Tengo feches pruebes con LibreOffice 3.6 y toi bien contentu de ver el so progresu. Nesti momentu toles torgues tan iguaes y probablemente nos anovaremos darréu tres el llanzamientu. Bon trabayu. Va tomando bona forma. Taré sollerte pa la 3.7 cuando apaeza nes versiones de prueba diaries».
#000076
En Francia, the MIMO Working Group – los ministerios d’Agricultura, Cultura y Comunicación, Defensa, Educación, Enerxía, Finances Interior y Xusticia (con un total de 500.000 usuarios finales), certificó LibreOffice pa la so instalación en cada escritoriu. Al mesmu tiempu, the OSB Alliance aconceyó los trabayos de les ciudaes y comunidaes d’Alemania y Suiza pa patrocinar el desendolcu sobro la base del códigu de LibreOffice.
#000077
Los usuarios corporativos tan xuniendose a los consumidores que cambiaron ceo a LibreOffice. Giorgio Buccellati, Profesor Eméritu d’Historia y Llingües del Cercanu Oriente na UCLA (University of California de Los Angeles), diz: «LibreOffice ye un software maraviyosu. Soi un usuariu incansable de la carauterística PDF Híbridu, que permite intercambiar ficheros PDF colos demás usuarios mentanto que conserves la posibilidá d’editar el mesmu documentu como un ficheru nativu».
#000078
LibreOffice 3.6 ta desendolcáu pola creciente comunidá de hackers aconceyada alredor de The Document Foundation, gracies a un entornu amistosu y afalador, y al espíritu convincente del Software Llibre. La comunidá yá pasó la llende de quinientos desendolcadores proporcionando nueves carauterístiques y parches dende l’anunciu del proyeutu el 28 de setiembre de 2010.
#000079
Acordies con Ohloh, LibreOffice ye la tercer mayor comunidá de desendolcadores que s’empobina a aplicaciones de software llibre, tres Google Chrome y Mozilla Firefox, y la mayor que ye independiente d’un únicu patrocinador corporativu. Esti resultáu s’algamó en menos de dos años, y anguaño ye un referente pa los proyeutos de software llibre.
#000080
The Document Foundation convida a los usuarios avezaos, capaces d’ayudar a iguar los problemes finales, a lleer con procuru les notes de llanzamientu, instalar LibreOffice 3.6.0, ya informar de cualesquier problema. Los usuarios más conservadores tendríen de siguir con LibreOffice 3.5. S’encamienta que los usuarios corporativos desplieguen LibreOffice col encontu d’un serviciu profesional, d’una empresa que pueda dar asistencia cola migración, formación pa usuarios finales, sofitu y mantenimientu.
#000081
LibreOffice 3.6 ta disponible dende: 
#000082
Pa collaborar col siguiente desendolcu de LibreOffice y The Document Foundation, puedes facer un donativu en: 
#000083
Enllaz curtiu al blog de The Document Foundation que contién l’orixinal n’inglés d’esta noticia: 
#000084
Taller d’Ubuntu en Les Arriondes
#000086
Mañana vienres 18 de mayu de 2012 a les 18:00
#000087
na Casa La Cultura de Les Arriondes (Parres) va celebrase un taller de baldre y abiertu a tolos que quieran instalar Ubuntu, un sistema operativu llibre y gratuitu disponible n’asturianu, entre otros idiomes.
#000088
El colectivu de voluntarios Softastur, dedicáu a la traducción de Software Llibre al asturianu, la comunidá d’usuarios Ubuntu Asturies y la empresa de servicios dixitales Korama entamen un taller d’entrada llibre y gratuita (requier inscripción previa) pa deprender a instalar y utilizar el sistema opertativu llibre Ubuntu n’asturianu, o en cualesquier otra llingua si se desease.
#000089
Esti sistema puede convivir con otros, como puede ser Windows, nel mesmu equipu lo que facilita el procesu d’adautación.
#000090
Ubuntu inclui amás una bultable cantidá de software que permite facer too tipo de xeres, que van dende la más cenciella redaición d’un testu a la edición de video, el retoque fotográfico o trabayar como sirvidor de páxinas web n’internet, por poner unos exemplos.
#000091
Xeres como grabar cd, compartir ficheros en redes p2p, reproducir películes o música tan afayadices na instalación básica del sistema. Colo que nun fai falta andar a la gueta de software adicional pa les xeres más cotidianes.
#000092
Anguaño Ubuntu alcuentrase na versión 12.04 marcada como LTS (Long Term Support) lo que quier dicir que tendrá soporte y actualizaciones nos prosimos cinco años.
#000093
Pa evitar esperes innecesaries y pa facer una instalación segura, ye importante enantes de dir al taller siguir les instrucciones detallaes en 
#000094